Berliinin-Brandenburgin lentoasema on kallis fiasko, jonka rinnalla Länsimetro vaikuttaa vain hieman epäonnistuneelta projektilta.

Berliinin upouuden lentokentän rakennustyöt ovat kestäneet jo 11 vuotta.

Kentän aukeamista on lykätty lukuisia kertoja, noloimmasta niistä tulee tänään viisi vuotta.

Uutta päivämäärää ei ole asetettu.

Viisi vuotta sitten kaikki näytti hyvältä. Saksan pääkaupungin megaprojektin piti olla käyttövalmiina 3. kesäkuuta 2012. Liittokansleri Angela Merkel ja tuhannet vieraat olivat varanneet kalentereihinsa ajan nauhankatkaisuseremoniaa varten. Maailman suurimman matkustajakoneen, lentoyhtiö Lufthansan operoiman A380:n oli määrä nousta kentältä ilmaan varhain samaisena aamuna ja Tegelin surkuhupaisan kentän sulkeutua samana päivänä.

Puihin meni, kuten arvata saattaa. Vain kuukautta ennen suurseremoniaa koitti takaisku: palohälytin- ja savunpoistojärjestelmä ei ollutkaan säännösten mukainen.

Toki kenttä oli viivästynyt jo pariin otteeseen aiemminkin. Alun perin sen piti olla valmis jo 2010, mutta tälle päivälle viiden vuoden taakse kaavaillut avajaiset näyttivät niin kovin varmoilta, että pettymys - ja nolaus - oli massiivinen.

Vertaus Helsingin ja Espoon Länsimetroon on väistämätön. Metron oli tarkoitus valmistua syksyllä 2014. Sitten sen aukeaminen alkusyksyllä eli suomeksi elokuussa 2016 näytti jo varmalta, kunnes vain paria kuukautta ennen puheet vedettiin takaisin. Ongelmat liittyivät tiedonkulkuun aseman ja valvomon välillä hätätilanteissa.

Berliinin kenttään verrattuna metron ongelmat ovat kuitenkin pieniä ja viivästyskin varsin maltillinen.

Kesästä 2012 fiaskon lentokenttäkoodinimeltään BER ongelmat alkoivat selvitä: järisyttävä määrä teknisiä ongelmia, suunnitteluvirheitä, korruptioepäilyjä ja konkurssiin menneitä alihankkijoita.

Työ Berliinin uudella lentokentällä ei näytä loppuvan tekemällä. EPA / AOP

Näkymä kentän päähallista toukokuun puolivälistä, jolloin ryhmä Saksan parlamentaarikkoja vieraili työmaalla. EPA / AOP

Kiitoteitä käytetään toisinaan ja kentälle on parkkeerattu joitakin koneita. Kenttää on viime vuosina käytetty hyväksi ilmailunäytöksissä ja juoksutapahtumissa. EPA / AOP

Tyhjä hotelli ja aavejuna

Sekään ei yllättäne, että hankkeen hintalappu on jo liki nelinkertaistunut alkuperäisestä kahdesta miljardista eurosta 6,5 miljardiin euroon. Kustannuksia tulee jatkuvasti jo valmiin infran, kuten raideyhteyden ylläpidosta. Tästä syystä tyhjä juna ajelee reitin parina päivänä viikossa.

Viitisen vuotta tyhjillään on seissyt myös Steigenberger-ketjun lentokenttähotelli ja sen yli 300 huonetta. Hotellia ylläpitää uutistoimisto AFP:n mukaan kahdeksan siivoojaa ja teknikkoa. Sen on määrä aueta vasta lentokentän myötä.

Berliinin kentän ongelmat ovat ikäviä myös lentoyhtiöille. Lufthansalla ja Air Berlinillä oli suuria suunnitelmia, joiden täyttyminen ei ole enää näköpiirissä.

Lufthansan oli tarkoitus lisätä Berliinin suorien lentojensa määrää kahdeksasta 45:een. Lippujakin myytiin jo ja henkilökuntaa palkattiin, kun viivästys iski. Sittemmin yhtiö on paikannut harmia ja lisännyt lentoja Tegelin kentältä jo 30 kohteeseen.

Nyt firma ei aio tehdä mitään uusia liikkeitä ennen kuin se saa varmuuden kentän käyttöönottopäivästä.

- Tarvitsemme päivämäärän ja tarvitsemme sen vuotta ennen, Lufthansan tiedottaja Wolfgang Weber sanoo AFP:lle.

Päivämäärää ei vain kuulu. Viimeisimpien maaliskuulta peräisin olevien tietojen mukaan kenttä aukeaa ehkä ensi vuonna. Tai viimeistään syksyllä 2019, ellei se veny vuodelle 2020. Ainakaan projektin nykyjohto ei turhaan herättele toiveita.

Länsimetron on viimeisimmän tiedon mukaan edelleen määrä aueta syksyllä. Vuosiluku selvinnee ajan myötä.

Aukeamispäivää ei ole asetettu. EPA / AOP

Näkymä ostosalueelta viime toukokuulta. EPA / AOP